Affies ontvang toekenning van FAK | Maroela Media
Affies ontvang toekenning van FAK
Die Afrikaanse Hoër Seunskool ontvang die toekenning. Foto: Verskaf
Afrikaanse Hoër Seunskool in Pretoria se A-Minere het Vrydag 'n prestigetoekenning van die FAK ontvang.
Dr. Danie Langner, besturende direkteur van die FAK, het gesê die Afrikaanse Hoër Seunskool het dié toekenning gekry vir dié skool se besonderse kultuurprestasie en betrokkenheid by die CD Afrikaanse volksmusiek saam met Beeskraal & vriende. Die A-Minere, die skool se seunskoor, sing "Die lied van jong Suid-Afrika" saam met Chris Chameleon op dié CD.
Langner het gesê die toekenning word gegee aan "mense wat 'n positiewe bydrae maak tot Afrikaanse musiek, kultuur en taal. Dit is die eerste keer dat die FAK dit in die middel van die jaar toeken, wat bewys hoe verdienstelik hulle is."
Die FAK het dié CD onlangs in samewerking met Beeskraal uitgereik. Corlea Botha, Jannie Moolman en Jak de Priester is ook betrokke by die projek.
"Die doel van die CD is om ons musiekerfenis te behou. Ons poog om ons volksmusiek na die jonger geslag oor te dra om dit op só 'n manier behoue te laat bly," het Langner gesê.
Die CD bevat liedjies soos "Oukraalliedjie", "Blinkvosperd" en "Ken jy die land".
Jak de Priester het ook die bekende "Sporelied" saam met die Afrikaans Hoër Seunskool opgeneem ter viering van die Voortrekkers se 85ste bestaansjaar vanjaar.